ΓΡΑΠΤΗ ΕΡΩΤΗΣΗ E-1793/98

υποβολή: Michael McGowan (PSE) προς την Επιτροπή

(11 Ιουνίου 1998)

Θέμα: Αμοιβαία αναγνώριση πανεπιστημιακών τίτλων

Λαμβάνοντας υπόψη ότι δεν απαιτούν όλα τα κράτη μέλη πανεπιστημιακό τίτλο δεύτερου κύκλου για ανώτατες σπουδές, έχει η Επιτροπή ένα πρόγραμμα για τη διευκόλυνση πτυχιούχων να παρακολουθήσουν μαθήματα σε άλλα κράτη μέλη;

Γνωρίζει η Επιτροπή ότι πτυχιούχοι από το Ηνωμένο Βασίλειο αντιμετωπίζουν προβλήματα προκειμένου να συνεχίσουν διδακτορικές σπουδές μετά την ολοκλήρωση του πρώτου κύκλου;

Ποιοί είναι οι διάφοροι τίτλοι σπουδών στα διάφορα κράτη μέλη;

Ποιό καθεστώς ισχύει σε κάθε κράτος μέλος και έχει άραγε η Επιτροπή ένα πρόγραμμα που να επιτρέπει την ελεύθερη μετακίνηση πτυχιούχων προκειμένου να συνεχίσουν ανώτατες σπουδές και έρευνα σε άλλα κράτη μέλη;

Απάντηση της κας Cresson εξ ονόματος της Επιτροπής

(27 Ιουλίου 1998)

Το άρθρο 126 της συνθήκης ΕΚ προβλέπει ότι η Κοινότητα συμβάλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών και, εάν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους ιδιομορφία.

Από το 1987, το κοινοτικό πρόγραμμα Erasmus επιτρέπει σε μεγάλο αριθμό σπουδαστών και εκπαιδευτικών να συμμετάσχουν σε μια δραστηριότητα κινητικότητας. Η κινητικότητα αυτή, που ασκείται σε όλα τα επίπεδα, συμπεριλαμβανομένου του επιπέδου των μεταπτυχιακών και των διδακτορικών σπουδών, αποτελεί πάντα αναπόσπαστο τμήμα του πανεπιστημιακού κύκλου σπουδών. Ενδεικτικά αναφέρουμε ότι κατά τη διάρκεια του ακαδημαϊκού έτους 1998-1999, 198.315 σπουδαστές της Κοινότητας, του Ευρωπαϊκού Οικονομικού Χώρου και των συνδεδεμένων χωρών αναμένεται να πραγματοποιήσουν μια περίοδο σπουδών σε μια άλλη χώρα από τη δική τους, από τους οποίους οι 149.941 σε επίπεδο προπτυχιακό, οι 43.194 σε μεταπτυχιακό επίπεδο και οι 5.180 σε επίπεδο διδακτορικού. Για το Ηνωμένο Βασίλειο, οι αριθμοί αυτοί αντίστοιχα είναι 23.180, 2.634 και 256.

Εκτός από τις δυνατότητες που προσφέρει το Erasmus, δεν υπάρχει κοινοτικό πρόγραμμα που να παρακινεί τους πτυχιούχους να παρακολουθήσουν μεταπτυχιακές σπουδές σε άλλα κράτη μέλη.

Σε ό,τι αφορά τη δομή των πανεπιστημιακών τίτλων, η δεύτερη έκδοση του οδηγού για τα συστήματα και τους τίτλους της τριτοβάθμιας εκπαίδευσης στην Κοινότητα και τον Ευρωπαϊκό Οικονομικό Χώρο θα δημοσιευθεί από την Επιτροπή τις προσεχείς εβδομάδες. Το περιεχόμενο του οδηγού θα τεθεί στη διάθεση του κοινού στη διεύθυνση της ΓΔΧΧΙΙ στο Internet "Εκπαίδευση, κατάρτιση, νεολαία" στην ιστοσελίδα που αφορά το πρόγραμμα Erasmus.

Πρέπει επίσης να αναφέρουμε ότι η Επιτροπή, πάντα στο πλαίσιο του προγράμματος Erasmus, ενθαρρύνει τα πανεπιστήμια να αναπτύξουν από κοινού προγράμματα σπουδών τύπου "master" που ενθαρρύνουν όχι μόνο την κινητικότητα αλλά αποτελούν επίσης και εισαγωγή στην έρευνα.

Τέλος, σε ό,τι αφορά την έρευνα, ο σκοπός του ειδικού προγράμματος "Κατάρτιση και κινητικότητα των ερευνητών" (ΤΜR) που λειτουργεί εντός του Τέταρτου Προγράμματος Πλαισίου(1), είναι να προάγει, μέσω της προώθησης της κατάρτισης και της κινητικότητας των ερευνητών, την ποσοτική αύξηση και ποιοτική βελτίωση των ανθρώπινων πόρων στην Κοινότητα και στα κράτη που είναι συνδεδεμένα στο πρόγραμμα. Αυτό το ειδικό πρόγραμμα είναι αποκλειστικά προσανατολισμένο στους ερευνητές μεταπτυχιακού ή μεταδιδακτορικού επιπέδου. Παρ' όλο που στην περίπτωση των μεταπτυχιακών σπουδαστών δίνεται περισσότερη έμφαση στο ερευνητικό σχέδιο και την κατάρτιση των νέων ερευνητών απ' ό,τι στο ίδιο το δίπλωμα, το πρόγραμμα TMR συμβάλει σημαντικά στην ελεύθερη κυκλοφορία των ερευνητών εντός της Κοινότητας.

(1) ΕΕ L 117 της 8.5.1990.